Document ID: 31988R3915

KOMISSION ASETUS (ETY) N:o 3915/88,
annettu 15 päivänä joulukuuta 1988,
yhteisön tullittomuusjärjestelmän luomisesta annetun neuvoston asetuksen (ETY) N:o 918/83 63 c artiklan soveltamissäännösten vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisön tullittomuusjärjestelmän luomisesta 28 päivänä maaliskuuta 1983 annetun neuvoston asetuksen (ETY) N:o 918/83(1), sellaisena kuin se on viimeksi muutettuna asetuksella (ETY) N:o 1315/88(2), ja erityisesti sen 143 artiklan,
sekä katsoo, että
asetuksen (ETY) N:o 918/83 63 c artiklassa säädetään tuontitullittomuuden myöntämisestä lähetyksille, jotka sisältävät näytteitä Maailman terveysjärjestön (WHO) hyväksymistä viiteaineista, jotka on tarkoitettu lääkkeiden valmistuksessa käytettävien aineiden laaduntarkkailuun; nämä lähetykset on osoitettu vastaanottajille, jotka jäsenvaltioiden kansalliset toimivaltaiset viranomaiset ovat valtuuttaneet käyttämään hyväkseen tarkoitettua tullittomuutta,
olisi vahvistettava tämän säännöksen oikeaksi soveltamiseksi tarvittavat edellytykset; nämä edellytykset on vahvistettava asetuksen (ETY) N:o 918/83 143 artiklan 2 ja 3 kohdassa säädetyn menettelyn mukaisesti, ja
tässä asetuksessa säädetyt toimenpiteet ovat tullittomuuskomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan asetuksen (ETY) N:o 918/83 63 c artiklan soveltamissäännökset.
2 artikla
Asetuksen (ETY) N:o 918/83 63 c artiklassa tarkoitettua tullittomuutta sovelletaan vain Tukholmassa (Ruotsissa) toimivan "WHOn kemiallisten viiteaineiden yhteistyökeskuksen" vastaanottajille, jotka toimivaltaiset viranomaiset ovat valtuuttaneet ottamaan lähetyksiä vastaan tullitta, osoittamiin lähetyksiin.
3 artikla
Asetuksen (ETY) N:o 918/83 63 c artiklassa tarkoitetun tullittomuuden edellytyksenä on, että viiteaineita sisältävissä pakkauksissa on:
- 2 artiklassa tarkoitetun WHOn yhteistyökeskuksen leima,
- päällysmerkintä, jonka malli on tämän asetuksen liitteessä ja jossa kemiallisia viiteaineita vastaavaan ruutuun on merkitty selvästi näkyvä rasti.
4 artikla
Tullittomuus ulottuu koskemaan myös kemiallisten viiteaineiden kuljetuksessa tarvittavia erityispakkauksia sekä lähetysten mahdollisesti sisältämiä aineiden käytössä tarvittavia lisävarusteita.
5 artikla
Tämä asetus tulee voimaan 1 päivänä tammikuuta 1989.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä joulukuuta 1988.

Labels: 0
3
1